Incipit lapidarius Evacis regis Arabie quem misit Neroni imperatori per francigenam linguam scriptum. 
Hom trovet lisant que Evax, li reis de Arabie, enveiat ad Neron, le emperur de Rume, un livre que il li escrist des natures des pieres, de lur manieres et de lur nuns et de lur culurs et en quele tere eles sunt et quele puissance eles unt. Mult hi sunt les vertuz cuvertes, mais les aies en veit hom bien apertes. Li mirie i trovent granz aies a lur medecines, et plusurs aises en vient a cels ki sevent ; ne nuls sages hom ne deit duter que Deus n'i ait mise grant vertut en pieres, altresi cume il at en herbes. 
Adamas. - Adamas est clere cume cristal, mais que ele ad colur de fer brunit ; si la trovet l'um en Indie. Ele est de si grant durece que ne par fer ne par fu ne pot estre depeciede ne en nule maniere, se ço n'est par le chaut sanc del buc, u hom la muillet, que hom la depiecet sur le enclume od malz ; et des agues pieres ki en fruissent entaillet hom les altres gemes. Iceste n'est mie greindre de une petite nuiz. Et en Arabie ad une maniere de adamas ki n'est mie si dure, kar hom la pot depecier senz sanc de buc. N'est si bele ne de si grant priz, ja seit iço que ele seit greinur. Un tierz adamas est en Cypre, li quarz en Grece. A tuz icez est nature a traire fer. Iceste piere usent enchanteur a lur enchauntement, et ele dunet a hume ki la portet sur sei force et vertut, et si defent de griefs sunges, de fanthomes et de tuz venims, et ele tout ires et tençun, et ele sanet les forsenez, et est a hume defensiun cuntre ses enemis. Ele deit estre close en or u en argent ; si la deit l'um porter el senestre braz. 
Achates. - Achates est issi apelee pur une ewe ki curt parmi Sizilie ki altresi ad num. Ele est neire, mes que ele ad plusurs figures : a la fiede de reis, a la fiede de bestes que nature i ad mises. Une altre maniere de achate trovet hom en l'isle de Crete, ki resemblet coral, ki at grains cume or. Iceste est bone cuntre venim. En Indie rat un'altre maniere de achate, u sunt braunches de arbres et farains entalliez. Iceste tout seit et cunfortet veude. Un'aultre maniere est une encore ki ad odur de mirre quant l'om le art. Un'altre i ad ki at sanguines teches. Une altre ki at colur de cire ; mais, pur ceo que mult en est, si est vile. Achate defent home ; si li dunet force, sil fait de bone colur, et tel ki dunet bon cunseil e bien en est creut. 
Sapphirus. - Saphir est cuvenable al dei de rei ; ele est resplendissaunte e semblante al ciel quant il est pur sanz nues ; si n'est nule ki ait greinur vertut ne bealtéd. Hom le apelet sirtites, pur ceo que hom la trovet en la gravele de Libie, aprés les Sirtes. Mais cele est la mieldre que hom trovet en la terre as Turcs ; icele ne tresluist mie. Ele est de si grande vertut que ele est par dreit apellee gemme de tutes gemmes. Ele cunfortet le cors e tient les membres entiers, et veint boisdie e envidie e tolt pour. Ele getet home de prisun et desliet de forz liens, e ele est bone a faire acorde, e ele est mieldre a vedeir que nule aultre en l'ewe les figures ki dient les choses ki ainz ne furent seues. A medicine revalt, kar ele refreidet hume ki a trop grant chalur dedenz et ki trop suet ; e si hom la triblet od lait, si est bone a saner malvais malauns. Ele est bone as oilz et a dolur del chief e al mal de la langue. Mais ki la portet deit estre mult chastes. 
Jaspis. - Jaspes sunt de dis et set manieres, et ele est de mutes culurs, e creist en multes parties del siecle. Mais cele est la mieldre ki est verte et tresluisaunte e cele ki ad mieldres vertuz. Ki chastement la ported, ele defent de fievre et de ydrope, et ele vault a femme ki vait de sun ventre, et ele est a hume defensiun, et fait améd e puissaunt, et osted fantosme. Sa force est greinur en argent que en or. 
Smaragdus. - Smaragde veint tutes choses de verdur. Ele est de sis manieres, car ele est de Sithia, et ele est de Bractenie, et ele est de Nil ki vient de parais, e une maniere apeled hom calcedonie. Cele de Scithia est mielz preisiede, que unes genz ki unt num Arismaspi tolent a griffuns. Cele est la mieldre, ki est si clere que hom pot vedeir parmi, ki taint le air ki li est prof. Ele ne muet sa bealtéd ne pur soleil ne pur lumiere la nuit ne pur umbre. Cele ki est plainne est bone a mirer sei enz, ke Neron soleit aveir un esmireur quant il esgardout ses deduiz. Iceste pierre est a enquerre choses par ewe. Ele acreist richeise a celui ki chastement la ported, et ele fait a hume parler et acceptable. Se hom la ported al col pendue, sil garrat de une malvaise fievre ki ad nun emitretus, et ele valt encontre gute chaive, et ele amended les oilz a celui ki l'esguarded, e ele osted tempeste et luxurie, et ele devient plus encre verte, si hom la levet en vin et puis est uincte de olie vert. 
Sardonyx. - Sardoine est de dous pieres : de sardine et de onicle. Ele ad de cez dous pieres treis colurs, ker le blaunc i est sur le neir et le ruge sur le blaunc. Ceste est de cinc manieres, mais cele ki les treis culurs ad bien devisees e nient entremellees, cele est la mielz preisede, e nule cire n'i aert. Ele cuvient a umble hume et a chaste. Altres vertuz ne trovai de li escrites. De Arabie vient et de Indie. 
Chrysolithus. - Grisolite est semblante a ewe de mer ; si ad dedenz cume un grein de or et estencele cume fu. Ele est mult bone a porter sur sei contre naturals pours ; ki l'ad perciede, et dunches met parmi le pertus seie de asne, si em pot l'um dechacier les diables. Al senestre braz deit estre pendue. Ele vient de Ethiope. 
Beryllus. - Beril est furmee si que ele ad sis aungles pur aveir greingnur clartét. La bone ad culur de olie et de ewe de mer. Ele nus vient de Inde. Iceste portet amur entre hume et femme et fait honur a celui ki la ported ; et ele art la main a celui ki le estreint. Le ewe u ele ad geut valt as oilz malades, et si hom la beit, ele tout rutes et suspirs, et ele vault a tutes les dulurs ki avienent al feie. De ceste sunt nof manieres. 
Topazium. - Topace vient de un'hille ki altresi est apelee. Ele est pur ceo plus chiere que hom poi en trovet. Ele est de dous manieres : la une ad colur de mier or, e la altre est un poi plus clere. Ele valt al fi, et ceo dient que ele sent la lune. Elle fait la buillante ewe cesser de buillir. Ele vient de Arabie. 
Hyacinthus. - Jagunces sunt de treis manieres : granates et citrines et ewages. Tutes cunfortent et tolent tristur et vaines suspeciuns. Chescuns sages periers priset plus les granates. Eles hunt la plus bele culur et meins en trovet hom. Le ewage est clere al serei e obscure al nuble tens. Mais cele ewage est meldre ke nul dure, ne trop obscure ne trop clere n'est, mais de tempree culur et purpre. Ele refreided quant hom la met en la buche. Pur duresce ne pot estre entallee, se n'est od la piece de l'adamas depeciét. La citrine jagunce est pale, et pur ceo est plus vile. Mais laquele jagunce que hom portet u en deit u al col pendue, seurement puet aler en altre terre senz pour de engrutement, et a ses ostels serrat... et de ceo que il resnablement querrat ne averat escondit. Iceste gemme vient de Ethiopie. 
Amethystus. - Ametiste ad purprin culur et cume viole u altretele cume gutte de vin u cume rose munde. Tele i ad ki turnet alques a blaunchur ; altre cume ruge vin meslét od ewe. De Inde nus vient ; legiere est a entallier e cuntrarie est a eniverer. Chere sereit par dreit, se tant n'en fust, mais ore est vile, quant taunt en est. Ele est de cinc manieres. 
Alectorias. - Allectorie creist el ventre al chapun, puis que il ad estéd treis aunz, e creist tuz jurz taunt que il ait set aunz, mes ele ne creist greindre de une feve. Ele est clere cume cristal u cume ewe, e ele dunet ad hume victorie, ki la ported ; e si hume ki ad grant seit la met en sa buche, ele li esteint la seit. Plusurs reis unt vencues lur batalles par la allectorie. Ele rameinet bien les dechaciez e cunquert a hume bons amis, et fet hume bien parlaunt et amét, et ele valt mult a haunt de femme duner, et bone est a aveir a femme ki vult estre amee de sun barun. Ki vult que ele ait ceste vertud, si la portet en sa buche. 
Hieracitis. - Geratite est neire ; si est de tele nature que si hom leved sa buche et met la desuz sa lange, en eire puet dire que uns altres hom penset de lui, et femme ne li purrat veer nule rien que il li querget de sa volenté fere. Iceste piere pot hom issi pruver : unget un hume de miel et de lait, sil metet hors al soleil, la u mult ait musches ; si ait la piere en sa buche : ja nule des musches ne l'attucherat ; et si hom le ostet, sil puinderunt. 
Chelidonius. - Celidoine est une piere que hom trovet el ventre a l'arunde ; ele n'est mie mult bele, et nequedent veint ele les beles de utilitét. Ele est de dous manieres et de dous culurs : ele est neire et ruge. La ruge est bone encuntre passiun ki prent hume par luneisuns, dunt il chiét et dunt il afolet, et ele sanet les forsenez et les langurus, et celui ki la portet fait ele bien parlant et bien amét. Hom la deit porter liede en linge drap pendue al senestre mahustre. Mais la neire, si hom la portet en meesme la maniere, aiet a home a parfaire granz choses, si il les cumencet ; si li est aie cuntre manaces e ires de reis et de princes. Le ewe u ele est lavee valt os oilz malades. Icele meesme, liede en linge drap teint en safran, toult bien la fievre, restreint bien humurs ki nuisent al cors. 
Gagates. - Gaiét naist en une cuntree ki ad num Litia ; si est bien prof gemme. Mais la meillur del siecle est en Bretaigne majur, ki ore est Engleterre. Luisante est et neire et legiere et plaigne. Quant ele est eschaufee par freier, si atrait la paille ki prof li est. Ele art en ewe et ele esteint en olie. Ele est bone a porter a cellui ki ad enfleure entre quir et char cume hom enfundud. La pudre del jaiét lavee en ewe cunfermet les denz ki crollent. Par le estuve desuz rent a femme ses natures. Quant hom le art, se hom ki ait gutte chaive sent le odur, en eire chiét. Le odur del jaiét ars dechacet serpenz e mult est cuntrarius as diables. Mult aiet a icels ki unt les ventres turnez et a icels ki les corneilles tendent. Ele desfeit sorceries et charmes, et, si cume hom dit, esprovet virginitét. Si femme ki vait de sun ventre beit le ewe u ele ait geut enz treis jorz et treis nuiz, en eire garist. 
Magnes. - Magnete est une piere ki fut trovee entre une gent ki unt num Tragodite, e en Indie en truvet l'um. Ele ad culur de fer et trait le fer. Dendor le enchanteur le usat mult, pur ceo que il saveit que ele valeit mult a enchantement, et en aprof la usat Cyrcé la merveilluse sorciere, e entre les Turcs fut cest esperment fait de li, e bien est seut que cil ki vult saveir si sa femme est avultre u nun, metet la magnete suz le chief sa femme quant ele dormirat ; e si ele est chaste, ele le beiserat en dormant, et si ele est avultre, elle charrat del lit issi cume hum la butast de sa main ; et ceo est par une odur que la piere dunet. Si li leres entret en une meisun pur embler e il metet en la meisun par l'uis vifs charbuns et il metet desus la puldre del magnete isi que li fum voist encuntre munt par quatre aungles, tuit icil ki serrunt en la maisun s'en fuirunt, altresi cum si la maisun volsist chaier, e si purrat li leres prendre ceo que li plairat. Ele portet cuncorde entre home et dunet a hume graze et dulce parole e sens de desputer. Se hom le dunet a beivre od mulse, si expurget ydrope, et la puldre est bone a arsun et a eschauldeure, si hom la met desus. 
Coralium. - Coral est une piere ki creist en la mer altresi cum arbre ; si est verte la u ele creist. Mais quant ele vient a laer, si endurcist et devient ruge. Ele resemble a une braunchete ; si n'est mie plus lunge de demi piét ; ele est mult bone a porter sur sei, kar, cum dient les aucturs, Zoraster et Metrodorus, ele osted fuildre e tempeste, et si hom la getet en vigne u entre olivers u el chaunp od la semence, ele les defent de gresille et de tuz mals orez ; et ele fait multiplier fruiz, ele osted fantosme et ele dunet bon cumencement et bone fin. 
Corneolus. - Corneole est obscure piere, et nequedent ad grant vertuz, ker ele tolt ires de desputaunz ; e cele ki ad culur de laveure de char, ele estanchet sanc de tuz membres, mais mesmement de femme ki trop ad de ses flurs. 
Lyncurium. - Ligurium est piere ki creist de la date de une beste, ki ad num linz, ki voit parmi piere e parmi fust. La beste cuvret sa date od la gravele, que hom ne puisset truver la piere. Teofrastus dit que ele ad culur d'electre e que ele atrait la paille, e que ele toult dolur del ventrail, et le galniz et meneisun. 
Aetites. - Echite est numbree entre les meillures pieres. Li aigles la prent es deforaines parties del mund, si la portet a sun nith, que ele le defende. Iceste piere ad une altre dedenz sei, et pur ceo dit l'um que ele est bone a femme enceinte, que ele ne perdet sun enfaunt ne que ele ne travailt a l'enfanter, e le deit aveir pendue a sun senestre braz. Ele defent home ki la portet de iverece, et ele acreist richeise, et fet amer celui ki l'ad et veintre le fait, e enfanz guardet seins et tolt gute chaive, et si hom ad suspeciun de aucun hume que le voillet enpuisuner, prenget le echite, si la metet desuz le vaisel dunt il deit mangier, et si il est culpables de la felunie, que il l'ait pensee, ja nule rien ne li passerat le col del mangier. Iceste piere si purrat estre russe ; hom la trovet en le occean ki avirunet le siecle. Sanz iceste ne punt nul egle, et ele vault a l'enfaunter. 
Gagatromaeus. - Gagatromeu est une piere ki est tachelee cume pel de cheverol. Se prince la porte quant il vait a batalle champel, ses enemis purrat chacier, que ja ne l'oserunt attendre. 
Selenitis. - Selenites est aultretele cume jaspe verte. Hom l'apelet seinte piere, pur ceo que ele creist od la lune et decreist ; et ele dunet amur, et ele valt a corpus. Iceste naist en Perse. 
Ceraunius. - Ceraunius est une piere ki chiét ot fuildre. Ki chastement la portet, ja fuildre nel ferrat, ne maisun ne nef u ele est ja n'iert perilliede par esturbeillun ne par fuildre. Bone est a veintre batailles et plaiz. Ele dunet dulz sumnes et beals sunges. Ele est de dous culurs. 
Heliotropium. - Eliotropia est de tele nature que se hom la met en vaisel encontre le soleil, ele fait le soleil devenir ruge e si fait nuvel eclipsim ; e en poi de tens fait ele buillir le vaissel et geter le ewe cume se il plust. Ki la portet puet prophetizer meintes choses : ele dunet a home bon los et santét ; ele estanchet sanc et ele est cuntre venim et encuntre boisdie ; e ki prent l'erbe ki altresi ad num eliotropia, od le charme ki i afiert, si la metet od la piere, il pot aler la u il voldrat : ja hom nel verrat. Ele vient de Ethiopie et de 
Cypre e de Afriche. Ele est altretele cum esmaragde, si ad guttes sanguines. 
Hephaestitis. - Epistites est ruge e resplendissante. Ele est de tiele vertut que ele tolt a la chaldiere buillante sun buillir, et que ele en poi de tens refreidet l'ewe. Ele ostet de la terre ki est semee oisaus et laustes e gresilles e esturbellun, et ele defait mellees et feit hom seur. Quant hum la met el rai del soleil, si rent clartét cume fu. Ele se vult porter del senestre braz vel part. 
Haematitis. - Ematites ad num de sanc. Naturelement est confortative. La delie puldre de l'ematite methlee od glaire de oef ostet aspertez de palpebres et si esclariet la veue. Ki la limet a la cuz od le jus de la ruge pume u od ewe, e le dunet a celui ki escrachet sanc ; et ad malauns saner est bone et restreint flurs a femme quant ele trop en ad. Ele osted char ki surcreist en plaie et estanchet meneisun, e od vin est bone a beivre cuntre venin e cuntre morsure de serpent, e od miel valt mult a oilz duillanz, e la piere depiecet. Ele vient de Affrike et de Ethiope e de Arabie. 
Paeanitis. - Peanites est femele, kar ele cunceit e enfauntet une altre piere, et pur ceo valt ele mult a femme ki vait de sun ventre. 
Medus. - Medus naist en la terre as Turcs, ki dunet mort et vie, kar ki l'esmult od lait de femme ad une aspre cuz si la met as oilz a cellui ki lungement ad perdue sa veue, ele li rent. Mais la cuz deit estre verte. Se hom la destempret en meesme la maniere od lait de berbiz ki n'ait eud fors un aignel, et icel masle, ele valt mult encontre vielz poacre, et en cele maniere valt ele mult cuntre corpuls, et de ceste guarissent les reins. Hom le deit en argent estuier, quant ele est destempree, et duner a user a jeun. Mais ki la destemprast od ewe, si la dunast od tute la limeure de la verte cuz a laver oilz : ki s'en lavereit, avoglereit ; ki la beust, vomireit sun pulmun et si murreit. Ceste piere est tute neire, mes ses vertuz ne sunt mie neires tutes, kar eles sunt blanches quant eles aient, et neires quant eles nuisent. 
Chelonitis. - Chelonites est une piere que un limaçun portet en Indie, ele est purpre et vaire. Si hom ad lavee sa buche e la metet suz sa lange, taunt cum la lune est creissante purrat il deviner, des le matin jesque a midi, et el decurs devant le jur ; et quant ele est prime, dunc duret la poesté tute jur, e altresi quant ele est quinzieme. Ceste ne crient fu nul. 
Crystallus. - Cristal est glace enduree par mulz aunz, si cume asquanz dient, et pur ceo dient que ele retient la culur et la freidure de la glace. Altres l'esdient, kar en plusurs cuntrees neist u nule si grant force n'est de freidure. Iceste piere conceit bien le fu el rai del soleil, et bien esprent la tundre. Asquanz en funt puldre, si la dunent a beivre a nurrices pur aveir plus lait ; si dient que mult valt. 
Galactites. - Galactida ad culur de fer, e femme ki la beit od mulse ele li multeplie lait, mes ele la deit user devaunt mangier, aprof bain. Si ele est perciede e un fil de laine de berbiz preinz seit mis par mi, et hom la pendet al col a la nurrice, si revalt. Si femme vait de sun ventre, si li lit hom a la quisse ; et se hom en fait puldre et hum la destempred od sel et od ewe et hom en aruse la falde dedenz et dehors, si devendrunt les berbiz laitieres, et ruigne ne lur avient mie ; et, ceo dient les anciens : ki ceste piere portet, ele li valt aultretant cume tutes les altres. Se hom la ported en la buche et ele remetet, si li trublet le sens. Hom la trovet el Nil. Quant hom la friet a la cuz, dunc ad ele colur et savur de lait. 
Oritis. - Orites est neire et rounde. Ele valt mult contre venim et contre morsures de bestes et de serpenz. Se hom la triblet od olie roset et hom le met ki vait par deserz entre fieres bestes, et od sei ad le orite ki turne od verdur et ad blanches taches, ele defent celui de morsure et de bleceure de ferains et de serpenz. La tierce maniere de orite est plus pressiede, ker ele est de l'une part aspre cume s'elefust pleine de clous, et de l'altre part pleine cume fer esmulut. Femme ki la portet sur sei ne enceinte mie, et si enceinte la ported, ele pert sun enfaunt. 
Hyaenia. - Hienia est une piere que une beste porte en la purnele de l'oil, ki ad num hiene. Iceste piere, si cume noz aunceisurs distrent, fait hume devin, se il la tient suz sa lange, si que sa buche seit einz lavee. 
Liparea. - Liparea est en Libie, et si est de tiele nature que tute salvagine vient de gred a celui ki la portet, ke il en purrat prendre asez senz chacier. 
Enhygros. - Enidros pluret tuz jurs et degutet, si que ele n'est mie pur ceo mendre. 
Iris. - Yris est en Arabie et en la Ruge Mer. Ele ad semblance de cristal. Si hom la tient el rai del solel, ele fait en la pareit un umbre ki resemble a l'arc del ciel. 
Androdamas. - Androdamma est furmee cume deit quarree, et ad colur de argent. Si la trovet hom en la gravele de la Ruge Mer. Ele est de si grant vertut que la u ele est ne puet remaindre ire, ker ele dunet leece et asuage curage. 
Margarita. - Perle est en la musle, et si ad num unio pur ceo que ja n'i avrat fors une. Li sage dient que les musles sunt overtes cuntremunt ; si receivent la rusee del ciel, et de ceo creissent les perles ; de la rusee del matin devienent blanches et cleres, et de cele del seir devienent obscures. Les jofnes musles portent plus cleres que les vielles. Tant cum plus receit de la rusee, taunt est la piere u la perle groisseur, mais nule n'est groissur de demie unce. Se il tune quant eles receivent la rusee, dunc perissent les perles. En Indie naissent et en la grant Bretaigne. La perle est atempree entre le chaut e le freit, et ele est muiste et ele est seche. La grendre est de maiur vertut que la mendre, et la clere plus vertuose que la oscure, e la runde mieldre que la beslunge. Proprement valt a gute cural, e a ceo que cuer tremblet, et a cels ki unt poür, si ne sevent pur quei. Le saunc esclairet del cors, sin ostet la neire cole, et si il est trop espés, si l'atenuiet ; les oilz confortet. Aristotiles dist : Jo vi asquanz ki destemprerent les perles, si en laverent les taches blaunches del cors, si s'en alerent. La perle est bone contre ceo que oilz estendent trop. Alquanz dient que hom put metre les eschales des musles en liu des perles en medecine. 
Pantheros. - Pantere est de multes culurs : neire, ruge, verte, pale, purpre, et ad colur de rose. Tutes cestes culurs ad ele ensemble. Ki la veit le matin, ja le jor n'iert vencuz en bataille ne en nule afere. Pantere est une beste de 
Indie de diverse culur, dunt bestes unt pour, e ceste piere est apelee suentre li. 
Chalcophonos. - Calcofanos sonet et retentist quant hom la fiert. Ki chastement la portet, ele li dunet dulce voiz, si ne esroerat pas ; ele si est neire. 
Molochitis. - Melochites guardet enfanz od la vertut que il ad, e tolt que nule mesaventure ne lur poet avenir. Ele est bele, kar ele ad une crasse verdur ; si resemblet smaragde. De Arabie vient. 
Tecolithus. - Cecolitus resemblet nuel de olive ; vil a veer mais de mult grant vertud est, kar, si hom la destrempet od ewe et dunet a beivre, ele fraint la piere et bien expurget la vessie de la gravele. 
Diadochos. - Diadocos est bone a cels ki volent les secrez deviner par ewe, ne nule piere ne valt plus que ceste. Mais se ele atuchet a mort hom, si pert sa force, pur ceo que seinte piere est et het la mort. 
Dionysias. - Dionisia est neire ; si est degutee de ruges gutes. Quant ele est triblee od ewe, si ad odur de vin, et nequedent tolt ivereces. 
Chryselectrum. - Criselectre ad colur de or et de electre. Iceste piere ad colur bele le matin, et puis muet alches sa colur et sa bealtét. Ele est de tele nature que nule rien el siecle ne esprent plus tost que ele fait, quant hom la tochet a feu. 
Onyx. - Onicle portee al col pendue u en deit fait grefs sunges sunger et fet tençuns et fet enfanz bavus. Ele vient de Arabie et de Indie ; si est de cinc maneres. 
Sardius. - Sardine est apelee de une ihlle u ele fud primes trovee. Ele est ruge et la plus vile des gemmes. Ele n'ad nule vertud fors la bealtéd. Asquanz dient que ele tolt sanglutement et contratiun de nerfs, et tout, ki sur sei l'at, a l'onicle ses mals. 
Chrysoprasus. - Crisoprassus naist en la terre de Ethiopie, ki par jur ad altretele colur cume or et par nuit dunet clartét cume fu. 
Chrysoprasus. - Crisopras vient de Indie ; ele ad colur de jus de porrete ; si ad gutes cume or. Ne trovai unques ses vertuz escrites. 
Alabandica. - Alamandine ki vient de une terre de Asia ki ad nun Alabandine. Ele resemblet si a sardine que grief est a cunuistre la une de l'altre. 
Carbunculus. - Carbuncle veint tutes ardauntes pieres, kar ele getet rais de tutes parz cume charbun vif, et pur iceo ad num charbuncle. Par nuit est clere et jur nient. Hom la trovet en Libie. 
Asbestos. - Abestos est en la cuntree de Arcadie ; si ad colur de fer. Ele est de mervelluse nature, kar se ele une feiz est esprise, ele art tuz jurs mes. 
Sagda. - Sadda est grieve a trover sur tutes les altres gemmes ki sunt, kar ja ne serreit trovee se ele ne se aersist as planches de la nef, ker ele aert si fermement que hom ne la puet oster, se hom ne taillet le fust. Ele ad culur de maruil. Se vient de la terre des Caldeus. 
Chalazias. - Gelange dunet bealtét a altres gemmes. Ele est si dure que en nule maniere ne pot estre depeciede, et tuz jurs est freide ; ne ja ne pot estre eschaufee. 
Hexacontalithos. - Exaconzalitos est de seisante colurs, et tutes les at en petit de liu. Hom la trovet en Libie ot les Tragodites. 
Prasius. - Prasius est contee entre gemmes, mais n'est mie chiere, kar ele n'at nule utilitét, fors que ele est verte, e avient en or. Altre maniere en est ki ad vainetes sanguines. La tierce maniere ad treis figures blanches. 
Pyrites. - Pirites est falve ; ele ne sufre mie ke hum le estreignet, kar ele art la main quant hum le estreint. 
Cestes sunt les doze pieres auctoriziees : jaspis, saphir, calcedonie, smaralde, sardonie, sardine, crisolite, berille, topazion, crisopras, jacincte, ametiste. 
